《赠台倅徐太博》
宋代·释长吉

琼树从芳蕤，灵根植仙圃。
懿哲蕴英才，妙几冲云路。
曲台峻清秩，峨冠凛奇趣。
霞城倅郡条，惠爱春荣布。
心陂万顷澄，群物欣翔鹭。
浮云摈繁虏，虚舟游太素。
庾楼明月情，谢塘春草句。
沙鸟下琴轩，江风起厅树。
颙昂出俗操，益为时贤慕。
异日柏梁游，渊云镶孤步。

作者简介：释长吉，号梵才大师，住净名庵。事见《嘉定赤城志》卷二七、三五。今录诗五首。